ร้านก๋วยจั๊บน้ำข้นตลาดพลู (ที่อยู่ห่างไกลจากตลาดพลูประมาณนึง) อยู่ริมถนนวุฒากาศ ใกล้ๆกับบะหมี่ตงเล้งค่ะ อยากลองมานาน คราวนี้ได้มีโอกาสลองสักทีละ ร้านเป็นตึกแถว 1 คูหา ป้ายชื่อร้านตัวอักษรสีเหลืองมองเห็นชัดเจนค่ะ ด้านหน้าร้านมีหม้อต้มและเครื่องก๋วยจั๊บต่างๆ ดูสะอาด หน้าตาน่าทานมากๆ บรรยากาศภายในร้านก็ดูสว่าง โปร่งโล่งดีค่ะ

เมนูที่สั่ง คือ ก๋วยจั๊บน้ำข้น เราสั่งแบบเครื่องในใส่แต่ตับ รสชาติน้ำซุปอร่อยเข้มข้นดีค่ะ ไม่เผ็ดพริกไทยมาก เด็กๆน่าจะชอบ เครื่องในไม่เหม็น เส้นเหนียวนุ่ม เราไม่ได้สั่งแบบพิเศษนะ แต่รู้สึกจะทำแบบพิเศษมาให้ ราคาชามละ 50 บาท แต่ก็นั่นแหละทานหมดอยู่ดี 5555 ถ้ามีโอกาสก็จะแวะมาทานอีกแน่นอนค่ะ